Tveir starfsmenn Alcan í Straumsvík greinast með heilahimnubólgu
Tveir starfsmenn í álveri Alcan í Straumsvík liggja á gjörgæsludeild Landspítalans-háskólasjúkrahúss eftir að hafa verið greindir með heilahimnubólgu, sem kallast meningókokkar C. Þetta kom fram í fréttum Stöðvar 2 í kvöld. Það er sú heilahimnubólga, sem hefur verið skæðust hér á landi á undanförnum árum. Um er að ræða sömu heilahimnubólgu og allir Íslendingar 19 ára og yngri voru bólusettir gegn á síðasta ári, um 80.000 manns.
Haraldur Briem, sóttvarnalæknir Landlæknisembættisins, segir það sérstakt að þessi heilahimnubólga sé aðallega barnasjúkdómur þó að hún geti komið fyrir hvenær sem er á ævinni og því sé mjög einkennilegt að tveir menn smitist með mjög stuttu millibili í Straumsvík. Hann segir að allir starfsmenn álversins hafi nú verið bólusettir, rúmlega fimm hundruð manns, til að koma í veg fyrir að bakterían haldi áfram að berast manna á milli.
"Þessi baktería er þannig," segir Haraldur, "að það eru einstaka menn sem veikjast en það geta margir gengið með hana." Hann segir að bólusetning með þessum hætti sé aðferðin sem sé notuð til þess að hefta útbreiðslu sjúkdómsins. Fjölskyldur hinna veiku og þeir sem hafa verið í nánustu sambandi við þá fá sérstaka meðferð, sem felst í að þeim er gefið sýklalyf til þess að uppræta bakteríuna og þeir síðan bólusettir. Mennirnir tveir voru lagðir inn í lok nýliðinnar vikur.
Einkenni heilahimnubólgu C gera hratt vart við sig. Að sögn Haralds Briem sóttvarnalæknis er gangur sjúkdómsins t.d. þannig að sjúklingur veikist um eftirmiðdag og fær einhver ónot og kveflík einkenni, um kvöldið er hann kominn með ógleði og kannski breytt meðvitundarástand og um miðnætti er sjúklingur jafnvel orðinn nánast meðvitundarlaus.
Að sögn Hrannars Péturssonar, upplýsingafulltrúa Alcan á Íslandi, vinna mennirnir ekki á sama stað þó að þeir vinni báðir hjá sama verkstæði. Vinnuaðstaða þeirra er ekki á sama stað og búningsaðstaða þeirra er hvor á sínum stað.
Tveir starfsmenn í álveri Alcan í Straumsvík liggja á gjörgæsludeild Landspítalans-háskólasjúkrahúss eftir að hafa verið greindir með heilahimnubólgu, sem kallast meningókokkar C.
Um er að ræða sömu heilahimnubólgu og allir Íslendingar 19 ára og yngri voru bólusettir gegn á síðasta ári, um 80.000 manns.
Sóttvarnalæknir Landlæknisembættisins segir það sérstakt að þessi heilahimnubólga sé aðallega barnasjúkdómur þó að hún geti komið fyrir hvenær sem er á ævinni.
Því sé mjög einkennilegt að tveir menn smitist með mjög stuttu millibili í Straumsvík.
Að sögn upplýsingafulltrúa Alcan á Íslandi vinna mennirnir ekki á sama stað þó að þeir vinni báðir hjá sama verkstæði.
Vinnuaðstaða þeirra er ekki á sama stað og búningsaðstaða þeirra er hvor á sínum stað.